കടലിലേക്ക് കുതിക്കാനൊരുങ്ങി ബോട്ടുകള് കൊല്ലം: 52 ദിവസം നീണ്ടുനിന്ന ട്രോളിംഗ് നിരോധനം അവസാനിക്കുന്നതോടെ മത്സ്യബന്ധന ബോട്ടുകള് ഞായറാഴ്ച അര്ദ്ധരാത്രി കടലിലേക്ക് കുതിക്കും. ബോട്ടുകളുടെയും വലകളുടെയും അറ്റകുറ്റപ്പണി അന്തിമഘട്ടത്തിലാണ്. ട്രോളിംഗ് നിരോധനം ആരംഭിച്ചതോടെ നാട്ടിലേക്കുമടങ്ങിയ അന്യസംസ്ഥാന തൊഴിലാളികള് മടങ്ങിയെത്തിത്തുടങ്ങി. നിരോധനകാലത്ത് ബോട്ടുകള് കടലിലേക്ക് പോകാതിരിക്കാന് നീണ്ടകര പാലത്തിന് കുറുകേ ഫിഷറീസ് വകുപ്പ് കെട്ടിയ ചങ്ങല ഞാറാഴ്ച അര്ദ്ധരാത്രി പൊലീസ് അഴിച്ചുനീക്കും. എല്ലാ ബോട്ടുകളും ഒരുമിച്ച് കടലില് പോകാന് ഇത്തവണ അനുവദിക്കില്ല. കൊവിഡ് പ്രതിരോധത്തിന്റെ ഭാഗമായി ഒറ്റ, ഇരട്ട അക്കങ്ങളില് അവസാനിക്കുന്ന രജിസ്ട്രേഷന് നമ്ബരുകളുള്ള ബോട്ടുകളെ ഒന്നിടവിട്ട ദിവസങ്ങളില് മാത്രം മത്സ്യബന്ധനത്തിന് പോകാന് അനുവദിക്കും. നൂറ് എച്ച്.പിക്ക് മുകളില് ശേഷിയുള്ള യന്ത്രങ്ങള് സ്ഥാപിച്ചിട്ടുള്ള ബോട്ടുകള്ക്കാണ് നിയന്ത്രണം. ബോട്ടില് പോകുന്ന തൊഴിലാളികള് കൊവിഡ് ജാഗ്രതാപോര്ട്ടില് നിര്ബന്ധമായും രജിസ്റ്റര് ചെയ്യണം. കൊവിഡ് നെഗറ്റീവ് സര്ട്ടിഫിക്കറ്റും വേണം. ഇതിന് മുന്നോടിയായുള്ള പരിശോധന ആരംഭിച്ചു.